Jens Peter Vernersen (S), 2003-05-09:
Hvis Folketingets partier har viljen, så har de også muligheden for at sænke skatten på arbejde væsentligt og samtidig sikre, at velfærdssamfundet finansieres i fællesskab og ved en retfærdig beskatning.
Men det drejer sig altså om, hvorvidt man har viljen til at gøre noget ved det problem.
Det er muligt at sænke skatten på arbejde så meget, at det kan betale sig for helt almindelige familier at gøre en ekstra indsats.
Det er et spørgsmål om politisk vilje, et spørgsmål om vilje til at forandre frem for at administrere.
En vilje, regeringen med Dansk Folkeparti desværre ikke har demonstreret med det forslag, vi netop har behandlet. Skattelettelser skal være reelle.
Det er ikke kun et spørgsmål om at lave noget mediekosmetik.
Derfor har Socialdemokraterne fremsat et beslutningsforslag, der giver mærkbart lavere skat på arbejde og, hvad der måske er lige så vigtigt, en vældig økonomisk håndsrækning til børnefamilierne og bedre vilkår for landets pensionister.
Som Politiken skrev i sin leder den 2. marts 2003: Socialdemokraternes forslag til skattelettelser og andre forbedringer batter noget og er målrettet til dem, der har brug for lettelser.
Med vores reform skal forældre højst betale 1.000 kr. om måneden for at få deres børn passet, og der er fortsat søskenderabat.
For Socialdemokraterne er det afgørende, at vi ikke lægger forældre økonomiske hindringer i vejen for at vende tilbage til arbejdsmarkedet.
Tværtimod er det afgørende, at vi skaffer økonomiske rammer for forældrene, så det kan betale sig at arbejde.
Desværre er det gået den forkerte vej de seneste år.
Det kan man se på de daginstitutionspriser, vi bliver præsenteret for.
Prisen for børnepasning er steget ganske betydeligt, og som det siges, stiger den fortsat under det forslag, som VK-regeringen har fremlagt.
Det er i direkte modstrid med ønsket om at få flere ud på arbejdsmarkedet.
Vi vil også hæve pensionstillægget, således at pensionisterne, dem med kun små indtægter, får et plaster på såret, for de mange, der blev så gruelig skuffet over regeringens og Dansk Folkepartis ældrecheck.
Socialdemokraternes forslag til lavere skat sikrer også en mere retfærdig finansiering af velfærden.
Fair og rimelig beskatning er helt grundlæggende for opbakningen til velfærdssamfundet.
Det blev vel på det stærkeste illustreret forleden aften, hvor man viste tv-udsendelsen Skattely.
Vi må sikre, at de multinationale virksomheder, der unddrager sig beskatning, kommer til at bidrage til fællesskabet.
Og jeg vil også spørge, hvorfor Texaco og Shell og andre milliardforetagender, der tjener penge her i landet, ikke også skal yde et rimeligt bidrag til at finansiere det danske velfærdssamfund af samme størrelse, som det man ser i landene
omkring os.
Jeg synes, det er vigtigt, at vi bekæmper skattesnyd og skatteunddragelse ved at sikre, at Told og Skat samt politiet har ressourcerne til at bekæmpe den stadig mere raffinerede skattespekulation.
Det viste udsendelsen
Skattely
var ganske nødvendigt.
Jeg synes, at det er rimeligt, at vi ud over indtægter fra Nordsøen også kigger på pensionsindbetalinger på over 100.000 kr. - ja, det er det maksimale - og at vi fremrykker pensionsbeskatningen.
Det betyder i øvrigt, modsat det hr. Peter Christensen sagde, ikke ringere pensioner.
Det er også dokumenteret fra Finansministeriet.
Erhvervslivet har længe efterspurgt det, som Socialdemokraterne nu vil levere muligheden for at gennemføre, nemlig lavere skat på arbejde, grundlag for flere arbejdspladser.
De goder må virksomhederne også være med til at finansiere ved den skatteomlægning, så vi får en skat, der ligner det, man har i udlandet, f.eks. i Tyskland.
Skattestoppet på fast ejendom er regeringens reelle skattereform, hvor milliarderne ruller direkte ned i virkelig velstilledes lommer.
Det har man set på virkningen, ikke mindst på dem, der har de meget store huse.
Hvis borgerne i et land fortsat skal finansiere velfærdssamfundet i fællesskab, så er det afgørende, at alle betaler til fællesskabet efter økonomisk ydeevne.
Det er helt grundlæggende for Socialdemokraterne. Vi har klart lagt frem, hvordan forslaget til lavere skat finansieres i modsætning til regeringen, der ikke tør stå ved, at de sender regningen på de ubetydelige skattelettelser videre til danskerne i form af betydelige forringelser på daginstitutioner, skoler og ældrehjem.
I skærende kontrast til regeringen bygger Socialdemokraternes skattereform på en finansiering, der styrker vores muligheder for at bevare et solidt velfærdssamfund.
Vi viser, at det er muligt at levere en lavere skat på arbejde, bedre vilkår for børnefamilier og ældre samt flere arbejdspladser med en retfærdig og en robust finansiering.
Nu er det så op til Folketingets partier at vise vilje til at gennemføre de ændringer, som mange børnefamilier, ældre og virksomheder, medarbejderne, efterspørger, og vise, at man har en vilje til at træffe de beslutninger, der sikrer Danmark en dynamisk fremtid.